'Dangoswch i'r cyhoedd eich bod yn symud mor gyflym ac mor ddiogel â phosibl i godi cyfyngiadau.' annoga Plaid ar Lywodraeth Cymru – Wales News Online
Posted on June 18, 2020 by Gwynoro Jones
Ychwanegodd Gweinidog Cysgodol dros yr Economi Plaid Cymru, Helen Mary Jones AS fod yn rhaid i iechyd a lles pobl "ddod yn gyntaf" ond galwodd ar Lywodraeth Cymru i ddarparu arweiniad i fusnesau Cymru ar sut y gallant agor yn ddiogel – gan gynnwys canllawiau manwl ar gyfer sectorau penodol gan gynnwys y sectorau twristiaeth a lletygarwch.
Meddai Rhun ap Iorwerth,
"Rhaid i Lywodraeth Cymru argyhoeddi pobl ei bod yn ceisio symud ymlaen mor gyflym â phosibl, a'i bod yn gwneud popeth o fewn ei gallu i sicrhau'r "normal newydd" – gan gynnwys caniatáu i fusnesau agor yn raddol ac yn ddiogel a chaniatáu mwy o hyblygrwydd i bobl dreulio amser gydag anwyliaid.
"Nid cyfaddawdu ar ddiogelwch yw hyn ond yr angen i fod yn dryolyw. Nid yw'n ymwneud ychwaith â chymharu ei hunain â'r hyn sy'n digwydd mewn unrhyw un wlad arall – gan gynnwys Lloegr. Rhaid i Gymru wneud yr hyn sy'n iawn i Gymru. Ond mae hefyd angen edrych ar beth mae tystiolaeth ryngwladol yn ei ddweud wrthym sy'n ddiogel gwneud a sicrhau fod y rhagofalon cywir ar waith – gan gynnwys trefn profi ac olrhain gadarn sy'n gweithio'n gyflym ac yn bellgyrhaeddol.
"Mae angen i weinidogion fod yn profi ac yn herio'r cyngor a gânt yn barhaus, a modelu opsiynau ar gyfer symud ymlaen, a gwneud hynny mewn ffordd mor gyhoeddus â phosibl. Nid oes unrhyw reswm pam na all y Llywodraeth ddarparu map llawer cliriach o sut y mae'n gobeithio codi cyfyngiadau yn ystod yr wythnosau nesaf."
"Mae busnesau Cymru yn ysu am fwy o eglurder. Dyna pam ein bod yn galw ar Lywodraeth Cymru i ddarparu arweiniad brys i fusnesau Cymru ar sut y gallan nhw agor yn ddiogel. Dylid hefyd rhoi arweiniad manwl i sectorau penodol gan gynnwys y sectorau twristiaeth a lletygarwch sy'n wynebu ebargofiant economaidd oherwydd yr argyfwng hwn.